Islandyjo, Republika Islandyje ("Ísland", "Lýðveldið Ísland") – państwo rozlygowane we Pōłnocnyj Ojropie, kere ôbejmuje wyspa ô takim samym mianie a raja myńszych wyspōw, kej Vestmannaeyjar, Grimsey a inksze. Islandyjo przinoleży do nordyckich krejōw, a Islandczyki noleżōm do skandynawskich ludōw. Na Islandyji je srogo wulkaniczno aktywność a wykorzistywano je geotermalno ynergijo - same słowo "gejzer" pochodzi ze islandzkij godki. Miano kraju ôznoczo "ziymia lodu" a je lo Islandyje akuratne, lodowcōw je sam kupa, nojsrogsze: Vatnajökull - 8300 km², Langiökull - 953 km², Hofsjökull - 925 km², Mýrdalsjökull - 596 km² a Drangajökull - 160 km². Bezma 60% ludności pomiyszkuje we stolicy - Rekiavíku a jygo miejskij skupinie, pozostało tajla nojczyńści ôstrzodki wele wybrzeżo Atlantyckigo Ôceanu. Anfang ôsadnictwa bōł sam we 847 roku. Ôd 930 fōngowoł Althing - zorta wieca, kery połńōł fōnkcyjo stanowiynio prawa. Po ôkresie samodzielności, kery trwoł 300 lot, Islandyjo popadła we zoleżność ôd Norwygije, a niyskorzi Danije. Niypodlygłość dostała we 1918 roku, a ôd 1944 je rybublikōm. Mimo, iże podstawōm gospodarki a dzisiej je łōw, nojwiyncy (69%) Islandczykōw mo robota we bedynterowaniu, nojczyńści we turystyce.